Ba nori e lueier e Iesu,
ba nonei e söata peiseiena a kuruse i tanen me lakasa uana tara makum ti ngöei U Lakö turu Baku.
Turu rangana i Hibru i ngöeien i Golgota.
A makum teka nonei ti nila naien tara kuruse,
ba nori e nila has raier a huol a katuun tara tana huol a kuruse,
a tabi i hapala na tabi i hapala,
be Iesu te kana i hagus.
Be Pailat e hakoloto nena a töa makumun raranga me hake rien tara kuruse.
Na makumun ranga teka e pei:
Iesu na i Nasaret,
a King turu Jiu.
U Jiu u para ti riti u ranga teka,
taraha a makum ti nila naia e Iesu tara kuruse ema lehana banai a taun.
A makumun ranga teka i koloto naia turu topisa u mar ranga:
U HaHibru nu HaLatin nu HaGrik.
Ba u pris pan turu Jiu e poeier tere Pailat,
“Alö goma koloto nai:
‘A King turu Jiu.’
E möa.
Alö go kolotein:
‘A katuun teka e pei,
Alia a King turu Jiu.’”
Be Pailat e ranga palis ranen me poeiena,
“U ranga te hakoloto nagula lia,
alia e koloto hakapa nagulen.”
I murina ti nila hakapa naia u soldia e Iesu tara kuruse,
ba nori e luer a man hasobö i tanen me molamolerien tara tohats a soldia,
a töa soldia nen nena makum.
Nori i lu hasi u hasobö u ngahangaha i tanen te möa ta samap i tanen.
Nonei a töa makumun hasobö a ohots.
Ba u soldia e hiararangar me poeier,
“Aragi ma kiis kakateien.
Aragi pilei satu sil tuneien bara te tare rou esi te lue noien.”
A ka teka e butu sil tega mana uu raranga turu Buku u Göagono te poeiena:
“Nori i molamoleia a peisaren a man hasobö i tar.
Ba nori e pilei satu siler esi tega lu u hasobö u ngahangaha i tar.”
U soldia i markato has menaien teka.
Tara pöata teka e tsinana e Iesu,
mere toulana e tsinanen ne Maria a tahol tere Klopas,
ne Maria Matalina,
nori a touhaliou teka i ka hoboto.
Be Iesu e tarena e tsinanen na lia a katunun tsitsilo te ngil korueien,
alam u tuol hobotoia i rehinen.
Be Iesu e poeiena tere tsinanen,
“A katunun tsitsilo teka,
a pien i tamölö.”
Ba nonei e poeiena i tar,
“E tsinamölö teka.”
Na nonei tara pöata teka ba lia e lu menagi e tsinana e Iesu tara luma i tar tegona ka nitöaien.
E Iesu e mate
I murina a ka teka,
ba pöata te atei sileia e Iesu a mamana toukui i tanen e kapa,
ba nonei e poeiena,
“Alia e makagu.”
U ranga turu Buku u Göagono e butu hamana tala te ranga menaien u ranga teka.
A kaan osul te saputi u uain u melil e ka,
ba nori e hapöluseier a ka te tatei sopena u uain turu uain u melil me hake rien tara tsi kalan ruei ti ngöei u hisop,
ba nori e hasoa menarien i runguna e Iesu.
Be Iesu e ousena u uain me poeiena,
“A toukui hoboto i tar e kapa talana.”
Ba nonei e tötörokö putana me matena.
U soldia i saki a liklikina e Iesu
A pöatan hamatskö turu Paska turu Jiu,
na nori ima ngilei a man tuenrei egi kute noaia tara kuruse tara mar pöata teka.
Taraha u lan u Göagono turu Jiu i mahö na u lan teka e Göagono koruna.
Ba nori ena rangater e Pailat tego haniga menaien tegi peko menai a man mour u katuun ti kuteia tara man kuruse na tegi hakoul mei a man tuenrei i taren tara kuruse.
Ba u soldia e lar mena pekoer a man mouna töa katuun te kute gono mei e Iesu.
Na nori i peko hasi a man mouna tabi te kaia i hapala.
Ba nori e la uarima tere Iesu me tareier e Iesu e mate hakapa,
ba nori ema pekoeri a man mounen.
Kaba a töa a soldia e sake ii a liklikina e Iesu u saka.
Ba u rahatsing na u ramun e lakasa soköna.
Alia e Jon tu tarei a ka teka alia u hatei hakapein u ranga.
U raranga i tar e manana,
na lia e atei sil hasegu te mana uana u ranga i tar.
A ka teka e butu bate kato hamanena u raranga turu Buku u Göagono te poeiena,
“E möa tu töa tu tsinö i tanen tegi tatei peko romani.”
Na u tana u raranga turu Buku u Göagono e markato uana teka,
“Nori ena tare riou a katuun ti sakeien u saka.”